1.ปัจจัยความเสี่ยง

1.1
ความเสี่ยงจากความไม่แน่นอนของภาวะเศรษฐกิจที่มีผลกระทบต่อราคาและปริมาณงานการผลิตภาพยนตร์โฆษณา

ธุรกิจผลิตภาพยนตร์โฆษณาเป็นธุรกิจต่อเนื่องจากธุรกิจโฆษณาผ่านสื่อทางโทรทัศน์
ซึ่งมีความสัมพันธ์กับภาวะเศรษฐกิจโดยรวมของประเทศ
โดยการจับจ่ายใช้สอยของประชาชนและการอยู่รอดของธุรกิจประกอบการทั่วไป
เป็นปัจจัยสำคัญต่อการตัดสินใจของเจ้าของผลิตภัณฑ์หรือบริการในการใช้สื่อโฆษณาประชาสัมพันธ์ประเภทต่างๆ
ดังนั้น ในช่วงปี 2548
ซึ่งเป็นช่วงที่สภาวะเศรษฐกิจได้รับผลกระทบจากราคาน้ำมันซึ่งอยู่ในระดับที่สูงอย่างต่อเนื่อง
โดยมีผลกระทบต่อเศรษฐกิจโดยรวมทั่วโลก รวมทั้งประเทศไทย
ซึ่งปัจจัยดังกล่าวส่งผลให้ธุรกิจซึ่งเป็นกลุ่มลูกค้าของบริษัทมีการควบคุมต้นทุนเพื่อให้สามารถดำรงธุรกิจให้อยู่รอดได้
ส่งผลให้ยอดใช้จ่ายโฆษณาลดลงซึ่งรวมถึงงบประมาณในส่วนการผลิตภาพยนตร์โฆษณาลดลงตามไปด้วย

อย่างไรก็ตาม การที่บริษัทมีฐานลูกค้าที่ดำเนินธุรกิจที่หลากหลาย
และการไม่จำกัดประเภทธุรกิจของลูกค้า
ทำให้บริษัทสามารถลดความเสี่ยงจากความผันผวนทางภาวะเศรษฐกิจที่มีผลต่อการตัดสินใจของกลุ่มลูกค้า
และถึงแม้ว่าภาวะเศรษฐกิจจะซบเซาแต่บางธุรกิจยังคงต้องมีการใช้กลยุทธ์ทางการตลาดเพื่อการดำรงธุรกิจต่อไป
ซึ่งการใช้จ่ายผ่านสื่อโฆษณาทางโทรทัศน์เป็นกลยุทธ์ทางการตลาดที่มีประสิทธิภาพและประสิทธิผลมากที่สุดเมื่อเทียบกับสื่ออื่นๆ
ทั้งนี้ในปี 2548 บริษัทมีรายได้จากการผลิตภาพยนตร์โฆษณาเป็นจำนวน 530.07 ล้านบาท
คิดเป็นร้อยละ 46.65 ของรายได้รวมทั้งหมด

1.2 ความเสี่ยงจากการพึ่งพิงทรัพยากรบุคคล

1.2.1 การพึ่งพาผู้บริหาร

บริษัทดำเนินการภายใต้ผู้บริหารหลัก 2 ท่านคือ นายสมชาย ชีวสุทธานนท์
ดำรงตำแหน่งกรรมการผู้จัดการของบริษัทและนายฐนิสสพงศ์ ศศินมานพ
ดำรงตำแหน่งกรรมการและรองกรรมการผู้จัดการฝ่ายการผลิต ซึ่งทั้ง 2
ท่านถือเป็นผู้บริหารที่สำคัญในการดำเนินธุรกิจของทั้งบริษัทและบริษัทย่อย
การขาดบุคลากรดังกล่าวท่านใดท่านหนึ่งอาจมีผลต่อกระทบต่อการบริหารงานและผลการดำเนินงานของกลุ่มบริษัทได้
อย่างไรก็ตามเนื่องจากทั้ง 2 ท่าน เป็นผู้ก่อตั้งบริษัทมากว่า 10 ปี
และเป็นผู้ถือหุ้นของบริษัทแสดงให้เห็นถึงความตั้งใจในการบริหารงานเพื่อให้บริษัทมีความก้าวหน้าอย่างต่อเนื่อง
นอกจากนี้บริษัทได้มีการกระจายอำนาจให้ผู้บริหารอื่นๆ มีส่วนในการบริหารงานและการตัดสินใจ
รวมถึงการจัดโครงสร้างองค์กรให้เป็นระบบจะช่วยให้สามารถลดความเสี่ยงในการพึ่งพิงผู้บริหารลงได้อีกทางหนึ่ง

1.2.2 การพึ่งพิงผู้กำกับภาพยนตร์และทีมงาน

เนื่องจากรายได้ส่วนใหญ่ของบริษัทมาจากการผลิตภาพยนตร์โฆษณา
ซึ่งเป็นธุรกิจที่ต้องอาศัยบุคลากรที่มีความรู้ ความชำนาญ
และประสบการณ์เป็นพิเศษในด้านนี้โดยเฉพาะ
รวมทั้งการมีทีมงานที่คอยช่วยเหลือและให้การสนับสนุนเป็นอย่างดี
ดังนั้นการมีบุคลากรที่มีความเชี่ยวชาญเฉพาะด้านนี้
จึงถือเป็นปัจจัยสำคัญในการประกอบธุรกิจหลักของบริษัทที่จะสร้างสรรค์ผลงานที่มีคุณภาพ
ตรงตามความต้องการของลูกค้า และทำให้บริษัทมีรายได้อย่างต่อเนื่อง
ปัจจุบันบริษัทมีผู้กำกับภาพยนตร์โฆษณาที่เป็นพนักงานประจำ จำนวน 11 คน และมีทีมงานฝ่ายผลิต
จำนวน 128 คน

อย่างไรก็ดี บริษัทได้เล็งเห็นถึงความสำคัญของบุคลากรดังกล่าว
โดยบริษัทมีการตั้งนโยบายผลตอบแทนที่เป็นที่น่าพอใจกับบุคลากรดังกล่าว
และให้บุคลากรเหล่านี้มีส่วนร่วมในการบริหารงานต่างๆของบริษัท
รวมทั้งการจัดเตรียมความพร้อมทางด้านอุปกรณ์และเครื่องมือในการถ่ายทำ
เพื่ออำนวยความสะดวกในการผลิตผลงานที่มีคุณภาพได้อย่างเต็มที่ นอกจากนี้
บริษัทยังให้พนักงานมีส่วนร่วมในการเป็นเจ้าของบริษัท โดยมีการจัดสรรหุ้นให้แก่พนักงาน
ที่ผ่านมาบริษัทมีสัดส่วนรายได้จากการผลิตภาพยนตร์โฆษณาที่ลดลงจากรายได้รวมทั้งหมด
เนื่องจากบริษัทมีการกระจายความเสี่ยงไปยังธุรกิจผลิตรายการโทรทัศน์
ธุรกิจผลิตสื่อกลางแจ้งผ่านจออิเล็คทรอนิคส์ เป็นต้น
โดยสัดส่วนรายได้ของการผลิตภาพยนตร์โฆษณาได้ลดลงจากร้อยละ 60.16 ในปี 2546 เป็นร้อยละ
51.33 ในปี 2547 และในปี 2548 มีสัดส่วนเป็นร้อยละ 46.65 ของยอดรายได้รวมทั้งหมด
ทั้งนี้เนื่องจากการผลิตภาพยนตร์โฆษณาเป็นธุรกิจหลักของบริษัทและเป็นธุรกิจที่ทำกำไรให้แก่บริษัทเป็นอย่างดี
บริษัทจึงมีการอบรมพัฒนาบุคลากรใหม่ๆ ให้มีความเชี่ยวชาญมากขึ้น
เพื่อให้มีความสามารถทัดเทียมกับบุคลกรที่มีอยู่และเป็นการลดความเสี่ยงจากการพึ่งพาบุคลากรที่มีอยู่จำกัด

1.3 ความเสี่ยงจากความไม่แน่นอนของผลการดำเนินงานของธุรกิจผลิตภาพยนตร์เรื่อง

เนื่องจากธุรกิจผลิตภาพยนตร์เรื่องเป็นธุรกิจที่มีความไม่แน่นอนสูงและมีการแข่งขันที่รุนแรง
โดยเฉพาะภาพยนตร์จากต่างประเทศซึ่งส่วนใหญ่จะได้รับความนิยมที่ดีกว่าภาพยนตร์ในประเทศ ในปี
2548 บริษัทได้ออกฉายภาพยนตร์เรื่อง “ ก็เคยสัญญา” แต่มิได้รับการตอบรับที่ดีเท่าที่คาดการณ์ไว้
จึงมีผลประกอบการที่ขาดทุนและส่งผลกระทบต่อบริษัท

อนึ่งด้วยเหตุที่การผลิตภาพยนตร์นี้มีการสนับสนุนจากกลุ่มแม็ทชิ่งทั้งในด้านบุคลากร
อุปกรณ์เครื่องมือต่างๆ รวมถึงการประชาสัมพันธ์และการตลาดที่มีอยู่ของกลุ่มบริษัท
จึงจัดได้ว่าเป็นธุรกิจที่มีศักยภาพที่จะประสบความสำเร็จได้หากมีการบริหารและวางนโยบายที่ถูกต้อง
ดังนั้นในปี 2548 บริษัทจึงมีนโยบายการบริหารธุรกิจผลิตภาพยนตร์เรื่อง
โดยเน้นการให้บริการกับกองถ่ายภาพยนตร์ต่างประเทศและการเข้าร่วมทุนการผลิตกับผู้ผลิตที่มีความสามารถจากต่างประเทศ
โดยคาดว่าในปี 2549 จะมีภาพยนตร์ที่จะออกฉายระหว่างไตรมาสที่ 3 จำนวน 2 เรื่อง ได้แก่
ภาพยนตร์แนวสยองขวัญเรื่อง “Recycle” ซึ่งเป็นผลงานที่ร่วมทุนกับทีมงานจากประเทศฮ่องกง
และภาพยนตร์แอ็คชั่นเรื่อง “ The 5^(th) Commandment ”
ซึ่งเป็นผลงานร่วมทุนกับทีมงานจากประเทศสหรัฐอเมริกา โดยภาพยนตร์ทั้ง 2
เรื่องคาดว่าจะได้รับการตอบรับที่ดี

1.4 ความเสี่ยงจากการไม่สามารถต่อสัญญาเช่าสถานีโทรทัศน์

ปัจจุบัน บริษัท แม็ทชิ่ง บรอดคาสท์ จำกัด ซึ่งเป็นบริษัทย่อยในกลุ่ม
ดำเนินธุรกิจผลิตและบริหารเวลารายการโทรทัศน์
โดยมีการทำสัญญาเช่าเวลาจากสถานีโทรทัศน์ซึ่งมีลักษณะเป็นปีต่อปีตามลักษณะปกติของธุรกิจ
เพื่อนำเสนอผลงานของบริษัท จึงส่งผลให้บริษัทมีความเสี่ยงในเรื่องของการต่อสัญญาเช่าดังกล่าว
ปัจจุบัน บริษัทย่อยมีรายการทางโทรทัศน์จำนวน 2 รายการได้แก่รายการปลดหนี้
ซึ่งออกอากาศทุกวันเสาร์ เวลา 14.45-15.15 น.
และรายการถูกแล้วแถมโดยมีการเปลี่ยนเวลาออกอากาศจากทุกวันศุกร์ เวลา 10.15-10.45 น.
เป็นทุกวันจันทร์ถึงศุกร์ เวลา 10.45-11.00 น.
ซึ่งรวมเป็นเวลาออกอากาศที่มากขึ้นถึงแม้จะมีช่วงเวลาของรายการในแต่ละครั้งจะลดลงก็ตาม
โดยในปี 2548 บริษัทมีรายได้จากการผลิตและบริหารเวลารายการโทรทัศน์เท่ากับ 98.89
ล้านบาท คิดเป็นร้อยละ 8.09 ของยอดรายได้รวมทั้งหมด

ทั้งนี้ การต่อสัญญาแบบปีต่อปีนั้นเป็นการกระทำที่ปกติในธุรกิจนี้ โดยบริษัทมีสิทธิเท่าเทียมกับบริษัทอื่นๆ
และที่ผ่านมา รายการโทรทัศน์ของบริษัทมีเรตติ้งที่ดีกว่ารายการที่ออกอากาศในเวลาเดียวกัน
ซึ่งแสดงให้เห็นถึงความนิยมของผู้ชมโทรทัศน์
นอกจากนั้นบริษัทยังไม่มีการผูกมัดกับสถานีโทรทัศน์เพียงช่องใดช่องหนึ่ง
จึงไม่มีข้อจำกัดในการเจรจาตกลงเพื่อทำสัญญากับสถานีช่องต่างๆ อีกด้วย

1.5 ความเสี่ยงจากผลการดำเนินงานของธุรกิจจัดกิจกรรมแสดงโชว์

การที่ธุรกิจการจัดกิจกรรมแสดงโชว์จะประสบความสำเร็จได้ จะต้องได้รับความร่วมมือจากหลายๆ
ฝ่าย ไม่ว่าจะเป็นผู้ให้การแสดง สถานที่ ผู้ให้การสนับสนุน โดยที่ผ่านมา
การติดต่อผู้แสดงในต่างประเทศนั้น จำเป็นต้องติดต่อผ่านตัวแทน (Agent)
ของผู้แสดงและมีการทำสัญญาตกลงเรื่องรายละเอียดของงานแสดงและผลตอบแทนต่างๆ
กันอย่างรอบคอบ อย่างไรก็ดี หากผู้แสดงไม่สามารถทำตามสัญญาที่ระบุไว้ได้
เนื่องจากเหตุผลสุดวิสัยต่างๆ โดยที่บริษัทได้ขายบัตรแก่ผู้ชมและประชาสัมพันธ์ไปเรียบร้อยแล้ว
บริษัทจะต้องเลื่อนการแสดงออกไป หรือคืนเงินค่าบัตรการแสดงดังกล่าว
การที่บริษัทไม่สามารถจัดกิจกรรมการแสดงเสนอต่อผู้ชมตามที่กำหนดจากเหตุผลดังกล่าว
อาจมีผลกระทบต่อบริษัททั้งในด้านรายได้และค่าใช้จ่าย
รวมถึงภาพพจน์และชื่อเสียงของบริษัทในการจัดการแสดงครั้งต่อไปได้ ทั้งนี้ในปี 2548
ธุรกิจจัดกิจกรรมการแสดงสามารถสร้างรายได้ให้แก่กลุ่มบริษัท เป็นจำนวน 304.91 ล้านบาท
หรือคิดเป็นร้อยละ 26.84 ของรายได้รวมทั้งหมด

อย่างไรก็ตาม ธุรกิจการจัดกิจกรรมแสดงโชว์เป็นธุรกิจที่กำลังเติบโตเป็นอย่างดี
และกลุ่มบริษัทเล็งเห็นถึงความสำคัญในการจัดกิจกรรมการแสดงให้ได้ตามที่กำหนด
โดยมีการตรวจสอบตารางเวลาผู้แสดงล่วงหน้า
และการตรวจสอบถึงประวัติความรับผิดชอบของผู้แสดงหรือตัวแทน
ซึ่งจะช่วยลดความเสี่ยงดังกล่าวลงได้

1.6 ความเสี่ยงจากการที่ผู้ถือหุ้นรายใหญ่มีกิจการที่แข่งขันกัน

บริษัท บีบีทีวี โปรดัคชั่นส์ จำกัด เป็นบริษัทในเครือของบริษัท กรุงเทพโทรทัศน์และวิทยุ จำกัด
ซึ่งเป็นผู้ได้รับสัมปทานในการดำเนินงานของสถานีโทรทัศน์สีกองทัพบกช่อง 7
ซึ่งเป็นผู้ถือหุ้นรายใหญ่ของบริษัท โดย ณ วันที่ 7 เมษายน 2548 มีสัดส่วนการถือหุ้นอยู่ที่
57,745,000 หุ้น คิดเป็นสัดส่วนร้อยละ 27.79 ของทุนจดทะเบียนที่ชำระแล้วของบริษัท
มีธุรกิจการผลิตรายการโทรทัศน์ ซึ่งเป็นธุรกิจที่คล้ายคลึงกันกับบริษัท แม็ทชิ่ง บรอดคาสท์ จำกัด
ซึ่งเป็นบริษัทในเครือของกลุ่มบริษัทแม็ทชิ่ง
จึงอาจทำให้มีความขัดแย้งทางผลประโยชน์ในการบริหารของบริษัท

อย่างไรก็ดี ที่ผ่านมาบริษัทยังไม่มีปัญหาจากการแข่งขันดังกล่าว เนื่องจากบริษัท บีบีทีวี โปรดัคชั่นส์
จำกัด
ไม่มีนโยบายที่เข้ามาควบคุมหรือเปลี่ยนแปลงแผนการหรือนโยบายการดำเนินงานของบริษัทแต่อย่างใด
และได้ทำการตกลงที่จะร่วมมือกันในลักษณะพันธมิตรระหว่าง 2 บริษัทอีกด้วย

1.7 ความเสี่ยงจากการขาดแคลนอุปกรณ์ที่ทันสมัย

ธุรกิจให้บริการและเช่าอุปกรณ์ถ่ายทำภาพยนตร์
เป็นธุรกิจที่ลูกค้าให้ความสำคัญกับคุณสมบัติการใช้งาน
และความทันสมัยของอุปกรณ์เพื่ออำนวยความสะดวกในการถ่ายทำ
การที่อุปกรณ์บางส่วนของบริษัทย่อยมีอายุการใช้งานนาน
ถึงแม้จะมีการดูแลรักษาอุปกรณ์ดังกล่าวให้อยู่ในสภาพที่ใช้งานได้ก็ตาม
แต่ลูกค้าบางรายมีความจำเป็นต้องใช้อุปกรณ์ที่ทันสมัยกว่า
ส่งผลให้ลูกค้าหันไปใช้บริการเช่าอุปกรณ์จากคู่แข่งแทน
ซึ่งอาจมีผลกระทบต่อผลการดำเนินงานของบริษัทย่อยและกลุ่มบริษัทได้ โดยในปี 2548
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มบริษัทเป็นจำนวน 125.81 ล้านบาท
คิดเป็นร้อยละ 11.07 ของรายได้รวมทั้งหมด

เพื่อดำรงความสามารถในการแข่งขันในธุรกิจบริการให้เช่าอุปกรณ์ถ่ายทำ
กลุ่มบริษัทผ่านบริษัทย่อยมีนโยบายการลงทุนในอุปกรณ์ที่มีเทคโนโลยีที่ทันสมัยเพื่อตอบสนองความต้องการของลูกค้าอย่างสม่ำเสมอ
นอกจากนี้ธุรกิจการให้บริการเช่าอุปกรณ์ของบริษัทยังมีการเพิ่มมูลค่าโดยการจัดให้มีบุคลากร
ทีมงานให้บริการไปพร้อมกับการเช่าอุปกรณ์
รวมถึงการที่บริษัทมีทีมงานที่สามารถผลิตหรือประกอบอุปกรณ์บางส่วนที่ไม่สามารถซื้อหรือมีราคาแพงได้

1.8 ความเสี่ยงจากต้นทุนเครื่องมือและอุปกรณ์เพิ่มสูงขึ้น

บริษัทย่อย คือ บริษัท เกียร์เฮด จำกัด
มีการสั่งซื้ออุปกรณ์เครื่องมือสำหรับการถ่ายทำภาพยนตร์อยู่อย่างต่อเนื่อง
เพื่อให้สามารถตอบสนองความต้องการของลูกค้า
และสามารถเข้าแข่งขันในอุตสาหกรรมให้เช่าและบริการอุปกรณ์เครื่องมือสำหรับการถ่ายทำภาพยนตร์ได้
โดยในปี 2548 บริษัทมีการสั่งซื้ออุปกรณ์เครื่องมือดังกล่าวเป็นจำนวน 60.05 ล้านบาท
โดยมีอุปกรณ์เครื่องมือที่สั่งซื้อจากผู้ผลิตต่างประเทศประมาณร้อยละ 52.48
ของอุปกรณ์เครื่องมือทั้งหมดที่สั่งซื้อ ซึ่งการสั่งซื้ออุปกรณ์เครื่องมือจากต่างประเทศดังกล่าว
บริษัทไม่มีการทำสัญญาซื้อเงินตราต่างประเทศล่วงหน้า (Forward Contract)
เพื่อป้องกันความเสี่ยงจากอัตราแลกเปลี่ยนเงินตรา
แต่บริษัทมีการเจรจาต่อรองขอเครดิตจากผู้ขายและอาศัยบริหารความเสี่ยงของอัตราแลกเปลี่ยนเงินตราต่างประเทศเองในการชำระหนี้แก่เจ้าหนี้
แต่ทั้งนี้ อาจมีความเสี่ยงในเรื่องความผันผวนของอัตราแลกเปลี่ยนเงินตราต่างประเทศ ณ
วันครบกำหนดชำระหนี้แก่เจ้าหนี้ ทำให้ต้องมีการชำระหนี้สูง
ส่งผลให้บริษัทมีต้นทุนราคาอุปกรณ์เครื่องมืออาจเพิ่มสูงขึ้น
ซึ่งอาจทำให้บริษัทมีความจำเป็นต้องขึ้นราคาในการให้บริการและให้เช่าอุปกรณ์เครื่องมือดังกล่าว
ซึ่งความเสี่ยงดังกล่าวอาจส่งผลต่อความสามารถในการแข่งขันของบริษัทเมื่อเทียบกับคู่แข่ง
ที่สามารถจัดหาสินค้าได้ในราคาที่ถูกกว่า
ซึ่งจะส่งผลกระทบต่อรายได้และกำไรของบริษัทและกลุ่มบริษัทได้

ถึงแม้บริษัทจะไม่สามารถควบคุมต้นทุนในการสั่งซื้ออุปกรณ์เครื่องมือในเรื่องอัตราแลกเปลี่ยนเงินตราต่างประเทศได้
แต่บริษัทได้ดำเนินการลดต้นทุนด้านภาษีนำเข้าโดยขอเข้ารับการส่งเสริมการลงทุนจากสำนักงานส่งเสริมการลงทุน
เมื่อวันที่ 5 กรกฎาคม 2548 และดำเนินการต่อรองราคาจากผู้ขายให้มากขึ้น
โดยไม่ผูกขาดกับผู้ผลิตรายใดรายหนึ่ง
และที่ผ่านมาผู้ผลิตอุปกรณ์เครื่องมือดังกล่าวที่มีมาตรฐานได้มีจำนวนเพิ่มมากขึ้น
ทำให้บริษัทมีทางเลือกมากขึ้น และมีอำนาจในการต่อรองสูงขึ้น
นอกจากนี้ในอดีตที่ผ่านมาจนถึงปัจจุบัน
บริษัทสามารถนำอุปกรณ์ดังกล่าวทำสัญญาเช่าทางการเงินและเช่าซื้อ ซึ่งจะช่วยลดต้นทุน
และความเสี่ยงจากการไม่สามารถจัดหาอุปกรณ์ดังกล่าว
และหากบริษัทมีความจำเป็นที่จะต้องขึ้นราคาค่าบริการและค่าเช่าอุปกรณ์จากการที่มีต้นทุนสูงขึ้น
บริษัทเชื่อว่าการมีอุปกรณ์ที่มีมาตรฐานและการมีบุคลากรที่มีทักษะความชำนาญในการใช้อุปกรณ์ให้บริการพร้อมกับการเช่าอุปกรณ์
จะช่วยสร้างความแตกต่างในการให้บริการเช่าอุปกรณ์
ซึ่งจะช่วยรักษาลูกค้าให้ยังคงใช้บริการของบริษัทได้